丙午五月大雨五日不止鏡湖渺然想見湖未廢時有感而賦
作者：陸游
朝代：宋

paragraphs: 朝雨暮雨梅正黄，城南積潦入車箱。
鏡湖無復鍼青秧，直浸山脚白茫茫。
湖三百里漢訖唐，千載未嘗廢陂防。
屹如長城限氐羌，嗇夫有秩走且僵。
旱有灌注水何傷，越民歲歲常豐穰。
泆湖誰始謀不臧，使我婦子饜糟糠。
陵遷谷變亦何常，會有妙手開湖光。
蒲魚自足被四方，烟艇滿目菱歌長。